KIRJALLINEN KYSYMYS P-1680/02 esittäjä(t): Benedetto Della Vedova (NI) komissiolle. Italialaisen C.I.G.S:n toiminnan yhteensopivuus yrityksille ja työllistämistarkoituksiin myönnettäviä valtion tukia koskevien yhteisön säännösten kanssa.



Virallinen lehti nro 092 E , 17/04/2003 s. 0079 - 0080



KIRJALLINEN KYSYMYS P-1680/02 esittäjä(t): Benedetto Della Vedova (NI) komissiolle (6. kesäkuuta 2002) Aihe: Italialaisen C.I.G.S:n toiminnan yhteensopivuus yrityksille ja työllistämistarkoituksiin myönnettäviä valtion tukia koskevien yhteisön säännösten kanssa Cassa integrazione guadagni straordinaria (C.I.G.S.) on laitos, jonka virallisena tehtävänä on taata tietyntyyppisten yritysten vakinaisten työntekijöiden tulot silloin, kun tuotantotoiminta keskeytyy tai supistuu uudelleenjärjestelyjen, rakenneuudistusten, tuotantosuunnan muutosten, yrityksen kohtaamien vaikeuksien tai konkurssin takia. Tammikuun 1997 ja helmikuun 2002 välisenä aikana C.I.G.S. on korvannut yhteensä 6 372 929 914 työtuntia, mikä euroissa laskettuna on noin 120 miljardia (summat lasketaan vuosittain Italian tilastokeskuksen Istatin toimittamien vaihtokurssitilastojen perusteella), ja Italian valtio on rahoittanut tämän summan lähes kokonaan. C.I.G.S:n toimilupa perustuu täysin harkinnanvaraiseen hallinnolliseen menettelyyn, mikä on vastoin Euroopan komission antamia suuntaviivoja, joissa edellytetään luvan myöntämismekanismin automaattisuutta. C.I.G.S. hyväksyy edunsaajiksi vain tietyntyyppisten yritysten työntekijöitä, vaikka Euroopan komissio edellyttää, että tällaiset sosiaaliset helpotukset olisivat kaikkien ulottuvilla. Istatin ja CNR:n (Consiglio Nazionale delle Ricerche) toimittamista tilastotiedoista ja tekemistä selvityksistä käy ilmi, että C.I.G.S:ään turvaudutaan taloussuhdanteista riippumatta ja että siitä hyötyvät vain suuryritykset, vaikka myös pienempien yritysten on osallistuttava siihen. Näiden on tämän vuoksi sitäkin vaikeampi kilpailla suuryritysten kanssa. Edellä mainittu summa on sen suuruinen, että se epäilemättä vaikuttaa Euroopan unionin jäsenvaltioiden väliseen kauppaan ja vääristää tai ainakin uhkaa vääristää kilpailua, etenkin kun C.I.G.S. antaa edellä ensimmäisessä kappaleessa mainituissa tapauksissa edunsaajayrityksille mahdollisuuden merkitä henkilöresursseihin liittyvät kustannukset vähennyksiksi. Italian hallitus ilmoitti äskettäin aikomuksestaan rahoittaa jälleen viidellä miljardilla eurolla sosiaalisia helpotuksia myöntäviä laitoksia, joista C.I.G.S. on perinteisesti ollut suurin. Sopiiko C.I.G.S:n toiminta komission mielestä yhteen perustamissopimuksen 87 artiklan kanssa? Mario Montin komission puolesta antama vastaus (5. heinäkuuta 2002) Työntekijöiden suojaa työnantajan maksukyvyttömyystilanteessa koskevan jäsenvaltioiden lainsäädännön lähentämisestä 20 päivänä lokakuuta 1980 annetulla neuvoston direktiivillä 80/987/ETY(1) pyritään takaamaan työntekijöille vähimmäissuoja työnantajan maksukyvyttömyystilanteessa. Tätä tarkoitusta varten direktiivissä jäsenvaltiot velvoitetaan perustamaan elin, joka takaa asianosaisten työntekijöiden maksamattomien saatavien suorittamisen. Italiassa tätä toimintaa hoitaa CIG-korvauskassa (Cassa integrazione guadagni), jonka toiminta tosin on laajempaa kuin direktiivissä on edellytetty. Komissio ei ole ottanut kantaa korvauskassan erityisjaoston CIGS:n yhteensopivuuteen EY:n perustamissopimuksen 87 artiklan kanssa. CIGS on CIG:n erikoiskorvausrahasto. CIGS:stä ei ole tehty ilmoitusta EY:n perustamissopimuksen 88 artiklan 3 kohdassa määrätyllä tavalla. Komissio on kuitenkin tutkinut lyhytaikaisia työsuhteita ja tilapäisiä lomautuksia koskevien jäsenvaltioiden tukiohjelmien yhteensopivuutta kilpailusääntöjen kanssa erityisesti vuonna 1996 tilatulla tutkimuksella. Yksityishenkilöiden auttamiseksi tarkoitetut toimenpiteet, joiden tavoitteena ei ole suosia tiettyjä yrityksiä tai tiettyjen tuotteiden valmistusta tai jotka eivät vaikuta niitä suosivalla tavalla, eivät ole EY:n perustamissopimuksen 87 artiklan 1 kohdassa tarkoitettua valtiontukea. Mikäli toimenpiteet kuitenkin hyödyttävät valikoivasti tiettyjä yrityksiä joko siten, että tukea myönnetään harkinnanvaraisesti, tai siten, että toimenpiteet koskevat vain tiettyjä aloja, tiettyjä maantieteellisiä alueita tai tietyn kokoisia yrityksiä, kyseessä voi olla valtiontuki. Tällaisen tuen soveltuminen yhteismarkkinoille on arvioitava EY:n perustamissopimuksen 87 artiklan 2 ja 3 kohdan perusteella. (1) EYVL L 283, 28.10.1980, direktiivi sellaisena kuin se on viimeksi muutettu vuoden 1994 liittymisasiakirjalla.